4 vas ná rooftog in Senekal | Netwerk24
Hy is voor sy gesin doodgeskiet terwyl hy voor sy kinders gestaan het om hulle te beskerm teen die gewapende inbreker.
4 vas ná rooftog in Senekal
Deur Alet Van Der Walt 14 Julie 2020 16:08
Die polisie in die Vrystaat het Maandagoggend vier mans aangekeer kort nadat hulle artikels van meer as R260 000 in ’n rooftog in Senekal gebuit het.
Vier gewapende rowers het heelwat selfone en ander artikels in Senekal gebuit. Hier pak ’n polisielid die gesteelde artikels uit. Foto: SAPD
Brig. Motantsi Makhele, polisiewoordvoerder, sê die polisie se reaksiespan het inligting opgevolg nadat iemand die voertuig beskryf het wat tydens die rooftog gebruik is.
Makhele sê die polisie se soektog het hulle na ’n huis in Bafokengstraat in die Bohlokong-township by Bethlehem gelei.
Dié sak met duur klere is ook in die rooftog gesteel en deur die polisie teruggevind. Foto: SAPD
’n Silwerkleurige Volkswagen Polo met Gautengse nommerplate was buite die huis geparkeer.
Die polisie het die motor deursoek en op drie groot sakke in die bagasieruim afgekom.
Makhele sê klere, handsakke, beursies en selfone was deel van die artikels wat in die rooftog gebuit is.
Van die oorfone en ander elektroniese ware waarop die polisie beslag gelê het toe vier vermeende rowers in Bethlehem aangekeer is. Foto: SAPD
Makhele sê al vier die verdagtes is in hegtenis geneem, maar geen vuurwapens is in hul besit gevind nie.
Die mans is tussen 32 en 45 jaar oud en sal binnekort in die hof verskyn.
Meer oor: Motantsi Makhele | Senekal | Aangekeer | Rooftog | Vier
Veiligheidswag in transito-rooftog geskiet